Frykter for rabiessmitte og sikkerheten til barna

NÆRGÅENDE: Bildet av disse to russiske villhundene ble tatt utenfor et bolighus i området Brattli i Pasvik i forrige uke. Foto: ULF MATHISEN/GRENSEKOMMISSARIATET

Norsk politi skal skyte russiske villhunder

TROMSØ (VG) Her tusler to sultne russiske villhunder rundt et bolighus på norsk side i Pasvik. Nå skal hundeflokken avlives.

Thor Harald Henriksen

7. februar 2014

Artikkelen er over seks år gammel

Fredag starter sju tjenestefolk fra Østfinnmark politidistrikt jakten, i samarbeid med grensevakter på både norsk og russisk side.

Økende problem

Villhunder er ikke et uvanlig fenomen i grenseområdet mellom Norge og Russland. Men etter at isen på Pasvikelva la seg i høst, har problemet økt.

- Vi har fått meldinger om at det er observert en flokk på 10-12 hunder. Og de har vært helt oppe på trappa til folk, sannsynligvis på jakt etter mat, forteller politioverbetjent Einar Ingilæ ved Kirkenes politistasjon, som leder villhund-jakten.

Jakten på flokken starter i området mellom Trangsundet og Skrøytnes, hvor de fleste observasjonene er gjort. Politiet og Mattilsynet frykter hundene kan spre rabies og annen sykdom. Man vet ikke eksakt hvor hundene kommer fra på russisk side, men man frykter at de vil formere seg og etablere seg i den norske faunaen.

- Vi ønsker ikke noen villhundstamme i Pasvik, sier Ingilæ til VG.

Sett hunden din i band

Han oppfordrer befolkningen til å ha kontroll på sine egne hunder, mens jakten pågår.

- Og vi oppfordrer også folk til å kontakte politiet hvis de ser villhunder. Slik får vi en bedre oversikt over hvor de befinner seg.

- Det er også viktig at folk ikke setter ut matrester som tiltrekker seg disse hundene.

Politiet vet foreløpig ikke hvor mange villhunder som nå streifer frem og tilbake over grensen til Russland.

- Vi vil prøve å ta ut så mange som mulig på grunn av faren for smitte, sier Ingilæ.

Frykter for barna

Grensekommissær Ivar M. Sakserud er bindeleddet mellom norsk politi og grensevaktene på norsk og russisk side. Han har selv sett slike villhundflokker på nært hold, ute i villmarka mellom Murmansk og Kirkenes.

- Vi bør være veldig forsiktige med å la disse flokkene slå seg til ro i området. Både av hensyn til reindrifta og sikkerheten til de som bor der, først og fremst barna. Møter man en sulten villhundflokk, vet man aldri hva som kan skje, sier Sakserud.

Han forteller at det for to år siden ble funnet en død elg på Jarfjordfjellet, som sannsynligvis var drept av villhunder.

- Hva slags hunder er dette?

- Det er krysninger mellom alt mulig rart. Og blant dem er det en del store dyr. De er sky, og formerer seg. Man undersøker nå om det finnes valpekull på russisk side av grensen, sier Sakserud.

To skutt allerede

To hunder er allerede skutt og sendt til Mattilsynet.

- De ligger fortsatt i fryseren, og vi har foreløpig ikke tatt prøver av dem, sier førsteinspektør Hans Holmboe ved Mattilsynets distriktskontor i Øst-Finnmark.

Han forteller at Mattilsynets oppgave er å undersøke om disse hundene bærer smitte, og sørge for at kadavrene blir håndtert på en forskriftsmessig måte.

- Vi frykter først og fremst rabies og dvergbendelormen hos rev, sier Holmboe.

Publisert: 07.02.14 kl. 07:33

Les også